钦定古今图书集成/明伦汇编/宫闱典/第134卷 > 梁永
## 钦定古今图书集成/明伦汇编/宫闱典/第134卷 > 梁永

按《明外史宦官传》：“永，御马监监丞也。万历二十七年
二月，命往陕西征收名马货物。税监故不典兵，永独
畜马五百匹，招致亡命，用桀黠千户乐纲出入边塞。
富平知县王正志发其奸，并劾矿监赵钦。帝庇永，钦
逮正志，瘐死诏狱中。渭南知县徐斗牛，廉吏也，永遣
役责赂，坐渭南听事，诟斗牛，棰毙县吏卒，斗牛愤恨”
自缢死。巡抚贾待问奏之，帝顾使永会勘，永反劾西
安同知宋贤“使诸生许显忠等倡乱，并劾待问有私，
请皆勘。”帝从之，惟宥待问。永又请兼镇守职衔，又请
率兵巡花马池、庆阳诸盐池，征其课。督、抚交章沮之，
皆不报。永缘是帅诸亡命，具旌盖鼓吹巡行陕地，尽
发历代陵寝，搜摸金玉，旁行劫掠，擅铸兵器，私匿军
士千馀，战马五百，所至，邑令皆逃，杖死。县丞郑思颜、
指挥刘应聘、诸生李洪远等纵乐纲等宣淫，占掠私
宫良家子数十人，税额之外，增耗数倍。蓝田等七关
岁得十万，七岁所入，以七十万计。复用奸人胡奉言，
索“咸阳冰片五十斤、羊毛一万斤、麝香二十斤”，知县
宋时际怒，勿予。咸宁人。道行遇盗，迹之。税使役也，知
县满朝荐捕得，方鞫讯，永反诬时际、朝荐劫税银，系
其役。三十四年二月，帝命逮时际，而以朝荐到官未
久，镌秩一级。陕西巡抚顾其志尽发其奸，且言：“永闻
有诏撤税使，不胜怏怏。遣爪牙四出嚣张，致万众惊异，共图杀永。”大学士沈鲤、朱赓奏曰：“秦民疾永甚矣。
乞械永归，以安众心。”帝悉置不报，而释时际勿逮，复
朝荐官。会御史余懋衡方按陕西，永惧，使纲鸩懋衡
几死，讼于朝。言官攻永者数十疏，御史王基洪言永
必反，帝皆不问。而永部下诸亡命乃稍稍散。其渠魁
王九功、石君章等，赍重宝辎軿盈路，诈为上供物，持
剑戟弓弩，结阵以行。而永所遣人解马匹者，已乘邮
传先发。九功等急驰，欲追及，与同出关。时朝荐惩前
盗，选民兵侦逻，见邮传去久，而九功等后至无验，遂
与格斗，追至渭南，殪数人，尽夺其装。御史懋衡以捕
盗杀伤闻，永大窘，听乐纲谋，使人系疏发中驰奏，言：
“九功等各贡名马、橐金、珠宝、石睛绿、铎针诸物。而咸
宁知县朝荐承余御史指”，伏兵渭南遮劫之，脔君章
等，诬以盗。帝见永奏，怒曰：“御史鸩无恙，而朝荐代为
报复，且劫贡物。”敕逮朝荐，而令抚按护永等还京。